### Beslutninger

Tilbagesendes Magistratsafdelingen for Børn og Unge med bemærkning, at byrådet i sit møde den 9. oktober 2024 har vedtaget Magistratens foranstående indstilling af 1. oktober 2024.

Radikale Venstres byrådsgruppe kunne ikke tiltræde indstillingen.

Enhedslisten de Rød-Grønnes byrådsgruppe kunne ikke tiltræde indstillingen og henholder sig til det oprindelige forslag.

###

BESLUTNINGSFORSLAG FRA BØRNE- OG UNGEBYRÅDET

At få sin menstruation er en helt naturligt ting, men for mange unge, er det alligevel forbundet med skam og tabuisering. Det vil vi i Børne- og unge-byrådet gerne gøre noget ved.

Fra starten af ens teenageår, og til man kommer langt op i voksenalderen skal halvdelen af befolkningen bruge bind og tamponer 4-7 dage om måneden. I de dage er et bind eller en tampon mindst lige så nødvendigt som et stykke toiletpapir. Vi mener, at det er uretfærdigt overfor piger og kvinder, at de skal føle sig pinligt berørt over at bløde. Vi tror på, at hvis vi får bind og tamponer ud på toiletterne, de steder hvor unge befinder sig, så vil det åbne op for gode snakke om menstruation, det vil skabe ligestilling, og det vil hjælpe piger og kvinder i nødsituationer. Vi mener, at [adresse] bør være en foregangskommune på dette emne, og gøre en større indsats for at gøre det lettere at have sin menstruation. Der er allerede andre lande, skoler og kulturinstitutioner, der har gjort det, og [adresse] bør følge trop!

Børne- og ungebyrådet foreslår derfor, at

1. Der skal være gratis bind og tamponer til rådighed på toiletterne i kommunens grundskoler, ungdomsklubber og på ungdomsuddannelserne

a. [adresse] skal etablere et samarbejde med privatskoler og ungdomsuddannelserne om forslaget

b. Forslaget kan gennemføres som en 2-årig prøveordning

Motivation af forslaget

Menstruation er uforudsigeligt, og dette kan betyde at man, især som ung, når ens menstruation er mere uregelmæssig, ender med at bløde igennem flere gange. Man kan jo godt forestille sig den uheldige situation, hvor man opdager eller får at vide, at man er blødt igennem, og man så skal hele vejen hen til kontoret på skolen efter et bind eller en tampon. Og så er det ikke engang sikkert, at de har et, og hvad gør man så med en hel skoledag foran sig? Ved at bind og tamponer kommer ud på toiletterne, sikrer vi os, at unge kan undgå disse situationer, i en tid hvor deres menstruation er mere uregelmæssig, og i stedet kan de føle sig trygge, da de ved, at der er et bind eller en tampon tilgængeligt, hvis der opstår en nødsituation.

Vi ved godt, at bind og tamponer er dyre, men vi mener, at kommunen godt kan finde billige løsninger på vores forslag. Vi har tænkt, at produkterne skal bruges til nødstilfælde, og det behøver derfor ikke at være de dyreste versioner på markedet. Med det in mente tror vi også, at man kan undgå, at nogen hamstrer bindene eller tamponerne. Bind kan i dette tilfælde sammenlignes med toiletpapir. I de fleste offentlige institutioner er toiletpapiret langt fra samme kvalitet, som det vi normalt har derhjemme. Det er også de færreste der hamstrer offentligt toiletpapir, da det er billigt, tyndt, og noget man kun bruger, fordi man ikke rigtig har andet. Udover det, handler en eventuel bekymring om hamstring af bindene og tamponerne også om, at man ikke har tillid til, at borgerne kan håndtere, at produkterne er gratis, og det synes vi er en ærgerlig mistillid at have. I Børne- og ungebyrådet har vi også haft diskussioner om hvordan nogle unge, måske vil lege med bindene eller tamponerne, og ødelægge dem. Vi tror, at der måske i starten efter indførsel af forslaget ville være sådanne problemer men, at det hurtigt vil blive kedeligt at gøre det. Vi foreslår desuden, at man kan gennemføre forslaget som en 2-årig prøveordning, hvor man herefter evaluerer indsatsen, og finder ud af om den har haft den ønskede effekt, og derfor bør fortsætte.

Ungdomsuddannelserne og privatskolerne er ikke kommunalt styret, og derfor er det et vigtigt led i forslaget, at [adresse] etablerer nogle samarbejder med dem om problemstillingen, så de gratis bind og tamponer, også kan komme ud på deres toiletter.

INDSTILLING FRA MAGISTRATSAFDELINGEN FOR BØRN OG UNGE

### Resume

Børne- og ungebyrådet foreslår, at bind og tamponer skal være frit tilgængelige på grundskoler, ungdomsklubber og ungdomsuddannelser. Det skal gøre det lettere for unge at have menstruation, og det skal være med til at skabe ligestilling og aftabuisere emnet.

En mini-høring blandt folkeskoler og fritids- og ungdomsklubber i [adresse] viser, at de fleste folkeskoler allerede har menstruationsprodukter frit tilgængeligt for eleverne – på de fleste skoler er produkterne placeret på skolens kontor. Enkelte klubber tilbyder ligeledes allerede menstruationsprodukter, mens andre giver udtryk for, at det er en god idé.

Børn og Unge anbefaler, at alle folkeskoler og fritids- og ungdomsklubber har menstruationsprodukter tilgængelige mindst ét sted på skolen/i klubben, herunder at de unge skal kunne få fat i produkterne uden nødvendigvis at skulle spørge en voksen.

Ønskes det at styrke området med frit tilgængelige menstruationsprodukter yderligere, kan partierne fremsende budgetforslag herom.

### Beslutningspunkter

Det indstilles:

At 1) byrådet tager den løsning for frit tilgængelige menstruationsprodukter, der allerede eksisterer, til efterretning. Herunder at Børn og Unge anbefaler, at alle folkeskoler og fritids- og ungdomsklubber har produkter tilgængelige mindst ét sted på skolen/i klubben, samt at Børn og Unge anbefaler, at de unge skal kunne få fat i produkterne uden nødvendigvis at skulle spørge en voksen.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 04-06-2024

Karoline Skov: 17

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 4. juni 2024 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 01-10-2024

Karoline Skov: 8

Fremsendes til [adresse] med bemærkning, at Magistraten i mødet den 1. oktober 2024 anbefaler, at byrådet tiltræder Magistratsafdelingen for Børn og Unges indstilling af 18. september 2024.

Rådmand Dennis Christiansen deltog ikke i sagens behandling.